19. December 2022 Nr. 1563

**Isertitsivimmut inissinneqarneq pillugu Kalaallit Nunaannut nalunaarut**

Politiit atuuffiat pillugu inatsimmi § 11, imm. 5 malillugu, peqqussutikkut nr. 1320, 23. September 2022-meersukkut Kalaallit Nunaannut atuutilersinneqartoq, aalajangersarneqarpoq:

*Atuuffia*

**§ 1.** Politiit atuuffiat pillugu inatsimmi § 11 aamma 12 malillugit inuit aalakoortut politiit isertitsiviinut inissinneqarsinnaapput.

*Imm. 2.* Isertitsivik aalakoortunik inissiinermut atorneqartinnagu, uani nalunaarummi aalajangersakkat atuutissanngillat.

*Imm. 3.* Meeraq 12-it ataallugit ukiulik isertitsivimmut inissinneqaqqusaanngilaq.

*Imm. 4.* Meeraq 15-it ataallugit ukiulik taamaallaat isertitsivimmut inissinneqarsinnaavoq, meeqqap pissusilersornera tunngavigalugu aatsaat inissiineq alla isumannaassutsikkut illersorneqarsinnaanngippat, tak. politiit atuuffiat pillugu inatsimmi § 12. Inissiineq aallaavittut akunnernik 4-nit sivisunerussanngilaq.

*Imm. 5.* Imm. 4 malillugu isertitsivinnut inissiinerit Rigspolitichefimut nalunaarutigineqassapput. Rigspolitichefi nalunaarutiginninnerit imarisassaat il. il. pillugit aalajangersakkanik erseqqinnerusunik aalajangersaassaaq.

**§ 2.** Pineqaatissiissutit sakkukinnerusut, tak. politiit atuuffiat pillugu inatsimmi § 11, imm. 2 aamma 3, aalakoortumut imaluunniit allanut imaluunniit inuiaqatigiinni tamat toresumiinnerannut imaluunniit isumannaassusaannut ulorianaatilinnik pinngitsoortitsinissamut naammanngitsutut nalilerneqarpata, politiit aalajangissavaat inuk aalakoortoq kiffaanngissusiiagaassanersoq makkua siunertaralugit:

1. angerlartitsineq,
2. allanut tunniussineq, pineqartumik illersorneqarsinnaasumik isumaginnissinnaasunut,
3. napparsimmavimmut inissiineq imaluunniit
4. angerlarsimaffimmut isumaginniffiusumut inissiineq imaluunniit assigisaanut.

*Imm. 2.* Pineqaatissiissutit sakkukinnerusut imm. 1, nr. 1-miit 4-mut taaneqartut, pineqartumut imaluunniit allanut imaluunniit inuiaqatigiinni tamat toresumiinnerannut imaluunniit isumannaassusaannut ulorianaatilinnik pinngitsoortitsinissamut naammanngitsutut imaluuunniit tulluanngitsutut nalilerneqarpata, taava inuk pineqartoq isertitsivimmut inissinneqarsinnaavoq.

*Inunnik aalakoortunik kiffaanngissusiiaaneq, angallassineq aamma politeeqarfinnut inissiineq*

**§ 3.** Inuk aalakoortoq politiit atuuffiat pillugu inatsimmi §§ 11 aamma 12 malillugit kiffaanngissusiiagaappat, taava politiit pineqartoq kiffaanngissusiiagaanermut pissutaasoq pillugu ilisimatissavaat aammalu taamaaliortoqarsinnaappat pineqartoq oqaaseqarnissamut periarfississallugu. Kiffaanngissusiiaaneq pisut aallaavigalugit sapinngisamik qajassuartumik ingerlanneqassaaq.

**§ 4.** Inuup aalakoortup kiffaanngissusiiakkap peqqissusianik naliliinermi politiit eqqumaffigissavaat pineqartup attaveqarnermi siullermi qanoq issusia, tassunga ilagitillugu pineqartoq ajoqusersimanersoq. Tassunga atatillugu politiit ilisimannittuusinnaasut kiffaanngissusiiakkap qanoq issusia, sumiissimanera il. il. pillugit apersorsinnaavaat.

*Imm. 2.* Politiit misissussavaat, kiffaanngissusiiagaq aalakoornartunik imaluunniit toquararnartunik il. il. paarisaqarnersoq, kiffaanngissusiakkamit arsaarinnissutaasussanik.

**§ 5.** Inunnik aalakoortunik kiffaanngissusiiakkanik politeeqarfimmukaassinerup nalaani politeeqarfimmi sulisuusup piaarnerpaamik nakorsamik aggeqqusissaaq kiffaanngissusiiakkap misissorneqarnissaa siunertaralugu. Taammaattoq tamanna atuutissanngilaq angallassineq sivikisuinnaappat. Sumiiffimmi pineqartumi nakorsaqanngippat, peqqinnissaqarfik aalajangersinnaavoq, peqqissaasunit allanit misissuineq ingerlanneqassasoq.

*Imm. 2.* Politeeqarfimmut angallanneqarnerup nalaani kiffaanngissusiiagaq nakkutigineqaannaavissaaq.

*Imm. 3.* Kiffaanngissusiiagaq politiinit akerlianik suiaassusilinnik angallanneqaruni, sapinngisamik ikinnerpaamik politiini sulisut marluk pineqartoq angallassineq tamaat najussavaat.

**§ 6.** Sillimasuusoq peqatigalugu politeeqarfimmut apuunnermi kiffaanngissusiiagaq piaarnerpaamik sillimasuusut aqutsisuannut sassartinneqqassaaq, takuulli imm. 3.

Kiffaanngissusiiakkap qanoq issusia aamma pissusilersornera pillugit paasissutissat attuumassuteqartut tamaasa tunuliaqutaralugit sillimasuusut aqutsisuata nalilissavaa, pineqartoq isertitsivimmut inissinneqassanersoq.

Imm. 2. Politeeqarfinni sillimasuni aqutsisoqanngitsuni isertitsivimmut inissiineq pissaaq sillimasut aqutsisuannut saqqummiussereernermi.

**§ 7.** Inuup aalakoortup kiffaanngissusiiakkap isertitsivimmut inissinneqannginnerani politiit pineqartoq qanigisaminut aamma/imaluunniit sulisitsisuminut attaveqarsinnaanera pillugu ilisimatissavaat. Pineqartoq pinerlunnermut atatillugu kiffaanngissusiiagaasimappat, Justitsministeriap kaajallaasitaani nr. 9155, 18. marts 2010-meersumi malittarisassat, kingusinnerusukkut allannguutit ilanngullugit, atorneqassapput.

*Imm. 2.* Pisut tamanna ajornartinngippassuk, kiffaanngissusiiakkap qanigisami aamma/imaluunniit sulisitsisumi ilisimatinneqarnissaannut noqqaassuteqarnera politiit isumagalugu naammassissavaat.

*Imm. 3.* Kiffaanngissusiiakkap noqqaassutigippagu nammineerluni oqarasuaatikkut qanigisani aamma/imaluunniit sulisitsisuni ilisimatissallugit, noqqaassuuteqarneq taamaattoq naammassineqassaaq. Taamaattoq tamanna atuutissanngilaq, pissutsinut immikkut ittunut naapertuutinngippat, assersuutigalugu kiffaanngissusiiakkap angerlarsimaffimminut imaluunniit sulisitsisuminut nalunaaruteqarnermini pinerluttulerinermi misissuineq ingerlanneqarsinnaasoq akornusersorsinnaammagu.

**§ 8.** Kiffaanngissusiiagaq 18-it ataallugit ukioqarpat, angajoqqaatut oqartussaasoq aamma inunnik isumaginnittoqarfik kajumissaarisuunatik kiffaanngissusiiaaneq pillugu nalunaaruteqarfigineqassapput.

*Isertitsivimmut inissiinermi periuseq, tassunga ilagitillugit kiffaanngissusiiakkat nakorsanit misissorneqarneri aammalu isertitsivimmut inissinneqarsimasunik nakkutilliineq*

**§ 9.** Isertitsivimmut inissiinnginnermi kiffaanngissusiiagaq piaarnerpaamik nakorsamit misissorneqassaaq. Sumiiffimmi nakorsaqanngippat, peqqinnissaqarfik aalajangersinnaavoq, misissuineq peqqissaasunit allanit ingerlanneqassasoq.

*Imm. 2.* Meeqqamik 15-it ataallugit ukiulimmik isertitsivimmut inissiinermi, tak. § 1, imm. 4, piaarnerpaamik nakorsamit misissuineqassaaq.

*Imm. 3.* Kiffaanngissusiiakkap nakorsamit misissorneqarnissaata tungaanut, utaqqiisaagallartumik isertitsivimmut inissiisoqarsinnaavoq.

*Imm. 4.* Isertitsivimmut inissiigallarnermi kiffaanngissusiiagaq annertusisamik nakkutigineqassaaq, tak. § 15.

**§ 10.** Isertitsivimmut inissiigallarnissaq pitinnagu aammalu nakorsamit misissortinnissaq pitinnagu, kiffaanngissusiiakkap pigisai misissorneqassapput.

*Imm. 2.* Pigisanik misissuinermi kiffaanngissusiiagaq aningaasaataanik aamma pigisaanik nalilinnik arsaarneqassaaq kiisalu atortuuinik tamanik, imminut, inunnut allanut imaluunniit atortunut ajoqusiinissamut atorneqarsinnaasunik. Kaasarfiit tamakkerlugit imaarneqassapput aammalu taanneqassallutik, tamanna periarfissaappat. Pigisanik misissuinermi sapinngisamik politiini sulisut marluk kiffaanngissusiiakkap misissuiffigineranut peqataassapput.

*Imm. 3.* Pisut tamanna ajornartinngippassuk, pigisanik misissuineq paqumisutsitsisinnaasoq, inunnit kiffaanngissusiiagaasup suiaaqatigisaanit taamaallaat ingerlanneqarsinnaavoq. Isertitsivimmut inissiinissaq sioqqullugu misissuineq taamaattoq ingerlanneqarsinnaanngippat, pigisanik misissuineq politiini sulisunik minnerpaamik marluusunit ingerlanneqassaaq. Isertitsivimmut inissiinissaq sioqqullugu misissuineq taamaattoq ingerlanneqarsinnaanngippat, imm. 2 malillugu misissuigallarneq ingerlanneqassaaq. Tamatuma kingorna kiffaanngissusiiagaasoq annertusisamik nakkutigineqassaaq, tak. § 15.

*Imm. 4.* Atortut kiffaanngissusiakkamit arsaarinnissutaasut, allat kiffaanngissusiiagaasut atortunit pigisaannit avissaangatinneqarnissaat politiit isumagissavaat.

**§ 11.** Kiffaanngissusiiakkap nakorsamit misissortinnera nakorsamik/nakorsamik sillimasuusumik aggeqqusinikkut imaluunniit nakorsiartarfimmi misissortinnikkut ingerlanneqassaaq. Sumiiffimmi nakorsaqanngippat, peqqinnissaqarfiup aalajangersinnaavaa, misissortinneq peqqissaasunit allanit ingerlanneqassasoq.

*Imm. 2.* Nakorsamit misissortinnerup takutissavaa, kiffaanngissusiiagaq imatut qanoq issuseqartoq, isertitsivimmut inissinneqarnissamut naapertuutinngitsumik, aammalu pineqartoq qanoq issuseqartoq, napparsimavimmi, nakorsamit imaluunniit assigisaani misissortinnissamut pisariaqartitsisumik.

*Imm. 3.* Politiit taamaallaat nakorsamit imaluunniit peqqissaasunit allanit misissuisunit akuerineqarnikkut kiffaanngissusiiagaq nakorsaatinik tunisinnaavaat.

**§ 12.** Tunngaviusumik taamaallaat inunnik ataasiakkaaginnarnik isertitsivinnut tamanut inissiisoqarsinnaavoq.

*Imm. 2.* Taamaattoq pisuni immikkut illuinnartuni inunnik suiaaqatigiinnik arlalinnik isertitsivimmut ataatsimut inissiisoqarsinnaavoq. Taamaattoqassappat inuit ulorianarsinnaassusiat pillugu immikkut naliliisoqassaaq, aammalu isertitsivimmut inissinneqarsimasut annertusisamik nakkutigineqassallutik, tak. § 15. Meeqqat 18-it ataallugit ukiullit inuit kiffaanngissusiiakkat 18-inik imaluunniit sinnerlugit ukiullit peqatigalugit inissinneqarsinnaanngillat.

**§ 13.** Politiitut ilinniarsimasut akisussaaffigivaat, isertitsivinnut inissinneqarsimasunik nakkutiginnilluarnissaq.

**§ 14.** Isertitsivimmut inissinneqarsimasunik nakkutiginninneq isertitsivinnut isertarnikkut pisassaaq imatut akulikitsigisumik, inissinneqarsimasut ataasiakkaat isumannaassusaannut qulakkeerinninnissamut pisariaqartitsineq naapertorlugu.

*Imm.* 2. Qitiusumik politeeqarfinni ulloq unnuarlu ingerlanneqartuni isertitsivinnut isertarluni nakkutiginninneq sapinngisamik akunnerit affakkaarlugit pisassaaq.

*Imm. 3.* Qitiusumik aammalu sumiiffikkaartuni politeeqarfinni ulloq unnuarlu ingerlanneqanngitsuni, illoqarfimmi politeeqarfiup inissisimaqatigisaanni isertitsivinnut isertarluni nakkutiginninneq sapinngisamik ullormut 4-riarluni pisassaaq.

*Imm. 4.* Sumiiffinni ataavartumik politiinit kiffartuussiveqanngitsuni isertitsivinnut isertarluni nakkutiginninneq, illoqarfinni politeeqarfeqartuni isertitsivinnut inissinneqartunik nakkutiginninnerup assinganik sapinngisamik ingerlanneqassaaq, tak. imm. 3. Nakkutiginninneq kommunefoged-init imaluunniit inunnit Justitsministeriamit politiitut oqartussaatitaasunit ingerlanneqassaaq.

*Imm. 5.* Isertitsivimmut inissinneqarsimasoq nakorsamit misissortereernerata kingorna isertitsivimmut isernikkut 2-riarluni alakkarneqarsimappat, aammalu pineqartup qanoq issusia eqqarsaatigalugu nalilerneqarpat, isertitsivimmut isernikkut nakkutigineqarnissaa pisariaqanngitsoq, tamatuma kingorna nakkutiginninneq tusarnaarutit aamma nakkutiginninnermut atortut, Rigspolitichefimit elektroniskiusumik nakkutilliissutitut akuerineqarsimasut, atorlugit ingerlanneqarsinnaavoq. Isertitsivimmut inissiineq aamma nakorsamit misissortinneq nakkutiginninnerunngillat.

*Imm. 6.* Tusarnaarutit aamma nakkutiginninnermut atortut aqqutigalugit nakkutiginninneq ima akulikitsigissaaq, isertitsivimmut inissinneqarsimasup qanoq issusianut naapertuutissalluni aammalu akunnerup affakkaartumik ikinnerpaamik 1-riarluni pisassalluni. Taamatut nakkutiginninnerup nalaani isertitsivimmut inissinneqarsimasup qanoq issusia nalorninarsippat, piaarnerpaamik isertitsivimmut inissinneqarsimasoq alakkarneqassaaq isertitsivimmut isernikkut.

*Imm. 7.* Isertitsivimmut inissinneqarsimasumik nakkutiginninnermut atatillugu pasitsaanneqarpat pineqartoq ima napparsimatigisoq, isertitsivimmi inissiisimaannarnissaq naapertuukkunnaarluni, taava piaarnerpaamik nakorsamik imaluunniit ambulance-mik aggeqqusisoqassaaq.

**§ 15.** Pisuni tulliuttuni isertitsivimmut inissinneqarsimasoq annertusisamik nakkutigineqassaaq:

1. Isertitsivimmut inissiigallarnermi, tak. § 9.
2. Isertitsivimmut inissinneqarsimasoq pillugu paasissutissat pigineqartut - tassunga ilagitillugit pinerlussimasut nalunaarsorsimaffianni paasissutissat aaneqarsimasut - tamatumunnga tunngaviliippata.
3. Pisuni, taamaallaat pigisanik misissuigallarnermik ingerlatsiviusimasuni, tak. § 10, imm. 3.
4. Meeraq 12-it aamma 15-it akornanni ukiulik allatut iliuuseqarluni isertitsivimmut inissinneqarpat, tak. § 1, imm. 4.
5. Inuit 2-t allatut iliuuseqarluni isertitsivimmut ataatsimut inissinneqarpata, tak. § 12, imm. 2.

*Imm. 2.* Annertusisamik nakkutiginninnermi nakkutilliineq imatut paasineqassaaq, isertitsivimmut inissinneqarsimasoq akunneq affakkaartumik 1-riarluni alakkaasarnermiit amerlanerusunik alakkarneqartarpat. Pisut aallaavigalugit annertusisamik nakkutiginninneq piffissaq tamaat nakkutiginninnerusinnaavoq.

*Imm. 3.* Annertusisamik nakkutiginninneq taamaallaat pisinnaavoq politiitut ilinniarsimasup isertitsivimmut isertarneratigut, takuulli imm. 4.

Imm. 4. Sumiiffinni ataavartumik politiinit kiffartuussiveqanngitsuni annertusisamik nakkutiginninneq isertitsivimmut isernikkut, kommunefoged-init imaluunniit inunnit Justitsministeriamit politiitut oqartussaatitaasunit ingerlanneqassaaq, tak. § 14, imm. 4, 2 pkt.

*Isertitsivimmut inissinneqarsimanerup kingorna iperagaaneq, maalaaruteqarsinnaanermut ilitsersorneqarneq il. il.*

**§ 16.** Isertitsivimmut inissinneqarsimasoq iperagaassaaq, kiffaanngissusiiagaanermut tunngavigineqartoq atuukkunnaariaannartoq.

**§ 17.** Isertitsivimmiit anisitaanerup kingorna kiffaanngissusiiagaasimasoq isertitsivimmut inissinneqarsimaneq pillugu maalaaruteqarsinnaaneranik, isertitsivimmut inissinneqarneq pillugu allakkatigut tunngavilersuummik pissarsisiinnaaneranik kiisalu aalakoornartumik atuisuujunnaarnissaa pillugu aammalu ilaatigut katsorsarneqarsinnaanermut periarfissaa pillugit ilitsersorneqassaaq.

**§ 18.** Pisut immikkut ittut tamatumunnga tunngaviliippata, pineqartup noqqaassuteqarnerata kingorna angerlaanneqartariaqarpoq, nakorsamukaanneqartariaqarpoq imaluunniit inunnik isumaginnittunukaanneqartariaqarpoq politiit pineqaatissiinerisigut.

**§ 19.** Rigspolitichefi allaffissornikkut maleruaqqusanik aalajangersaasinnaavoq politiit isertitsiviinik il. il. atuinermut tunngasunik.

*Imm. 2.* Sumiiffinni pissutsinut immikkut ittunut tamanna naapertuuppat, inuttaqarnermut, atortunut aammalu aaqqissugaanermut tunngatillugu, Rigspolitichefi politiit pisortaanik eqqartueqatigeereernermigut aammalu Justitsministeriamiit akuerineqareernikkut sumiiffimmi isertitsivimmut inissiineq pillugu malittarisassanik aalajangersaasinnaavoq, uani nalunaarummi § 1, imm. 2-mik, § 5-imik, § 6-imik, § 10, imm. 2-mik, § 13-imik aamma § 14, imm. 1-miit 3-mut saneqqussisunik.

*Atuutilerfissaa*

**§ 20.** Nalunaarut atuutilissaaq ulloq 1. januar 2023*.*

*Justitsministeria, ulloq 19. december 2022*

Peter Hummelgaard

/ Marie Green